RAPORT AL COMISIEI CĂTRE PARLAMENTUL EUROPEAN ȘI CONSILIU Regulamentul (UE) nr. 691/2011 al Parlamentului European și al Consiliului din 6 iulie 2011 privind conturile economice de mediu europene /* COM/2013/0864 final */





RAPORT AL COMISIEI CĂTRE PARLAMENTUL EUROPEAN ȘI CONSILIU Regulamentul (UE) nr. 691/2011 al Parlamentului European și al Consiliului din 6 iulie 2011 privind conturile economice de mediu europene Contextul raportului Articolul 10 din Regulamentul (UE) nr. 691/2011 (denumit în continuare „regulamentul”) solicită Comisiei să prezinte un raport după cum urmează: „Articolul 10 Raportarea și reexaminarea Până la 31 decembrie 2013 și ulterior din trei în trei ani, Comisia prezintă Parlamentului European și Consiliului un raport privind punerea în aplicare a prezentului regulament. În raportul respectiv se evaluează în special calitatea datelor transmise, metodele de colectare a datelor, sarcina administrativă a statelor membre și a unităților de respondenți, precum și fezabilitatea și eficacitatea statisticilor respective. După caz, ținând seama de rezultatele menționate la articolul 4 alineatul (2), raportul este însoțit de propuneri: - de introducere de noi module pentru conturile economice de mediu, cum ar fi cheltuieli și venituri legate de protecția mediului (CVPM)/conturile de cheltuieli pentru protecția mediului (CCPM), sectorul bunurilor și serviciilor de mediu (SBSM), conturi pentru energie, transferuri referitoare la mediu (subvenții), conturi de cheltuieli legate de utilizarea și gestionarea resurselor (CCGUR), conturi pentru apă (cantitative și calitative), conturi pentru deșeuri, conturi pentru păduri, conturi pentru servicii ecosistemice, conturi de stocuri de materiale la scară economică (CSMSE) și de măsurare a materialelor din pământ excavate (inclusiv sol) și neutilizate; - menite să conducă la îmbunătățirea în continuare a calității datelor și a metodelor de colectare a datelor, îmbunătățind astfel sfera de acoperire a datelor și comparabilitatea acestora și reducând sarcina administrativă care le revine întreprinderilor și administrației.” Acest regulament a fost primul regulament al Uniunii privind conturile de mediu și a introdus trei module: · conturile referitoare la emisiile atmosferice care inventariază 14 gaze diferite emise de 64 de grupuri industriale și de gospodării; · taxele de mediu împărțite în 4 categorii – taxa pe energie, taxa pe transporturi (alta decât cea pentru combustibil), taxa pe poluare, taxa pe resurse – toate defalcate pe 64 de grupuri industriale, gospodării și nerezidenți care plătesc aceste taxe; · conturi referitoare la fluxul de materiale pentru 50 de tipuri de materiale care provin din extracția internă, importuri și exporturi. Consumul intern de materiale = extracția internă + importuri – exporturi, pentru fiecare tip de material și în total. Aceste trei module au fost cele mai avansate din punct de vedere statistic și corespund unor nevoi semnificative în ceea ce privește politicile de mediu: emisiile atmosferice și schimbările climatice, instrumentele economice de limitare a poluării și utilizarea eficientă a resurselor. La momentul dezbaterii și, ulterior, al adoptării acestui prim regulament de Parlamentul European și de Consiliu, utilizatori din cadrul Parlamentului și din direcțiile generale ale Comisiei au subliniat faptul că aceste prime trei module trebuiau privite ca un prim pas și că cerințele strategice în materie de conturi de mediu erau mult mai ample. Parlamentul European a introdus, de fapt, la articolul 10 (de mai sus) o listă de noi module care ar putea constitui priorități pentru dezvoltarea pe viitor. Regulamentul prevedea ca acest prim raport să fie prezentat până la 31 decembrie 2013, ceea ce înseamnă, luând în considerare timpul necesar pentru adoptare, traducere și alte proceduri, că raportul ar fi trebuit redactat înainte ca primele date furnizate în conformitate cu acest regulament să fie disponibile. La începutul anului 2014, se va realiza o evaluare adecvată a calității datelor, a metodelor de colectare a datelor etc. Transmiterea datelor pentru primele trei module s-a realizat în mod corespunzător și înregistrează progrese Primul termen-limită formal pentru transmiterea datelor în temeiul regulamentului este 30 septembrie 2013 pentru modulele privind emisiile atmosferice și taxele de mediu și 31 decembrie 2013 pentru conturile referitoare la fluxul de materiale la scară economică. Prin urmare, prezentul raport nu poate prezenta observații detaliate cu privire la calitatea datelor până la termenul-limită prevăzut de regulament. În plus, șase state membre (Spania, Franța, Cipru, Malta, Austria, Polonia) au primit derogări parțiale sau totale (Decizia de punere în aplicare 2012/691/UE a Comisiei din 6 noiembrie 2012, JO L308 din 8.11.2012, p. 23), care le permit să furnizeze datele în decurs de cel mult doi ani de la termenul-limită stabilit de regulament. Totuși, unele dintre aceste state au înregistrat progrese mai mari decât cele preconizate, ceea ce le va permite să se conformeze, într-o măsură mai mare sau mai mică, cerințelor regulamentului. În conformitate cu modificarea relevantă a anexei XXI la Acordul privind SEE, Norvegia și Islanda au obligația de a respecta cerințele regulamentului, Islanda beneficiind de o derogare de doi ani; iar Liechtenstein a fost exonerat. La momentul elaborării prezentului raport, termenele-limită formale pentru furnizarea datelor în cadrul primei campanii de colectare a datelor în temeiul regulamentului tocmai expiraseră sau nu expiraseră încă. Totuși, un număr mare de țări au furnizat deja în mod voluntar un volum considerabil de date: până la jumătatea anului 2013, aproximativ 20 de țări au furnizat date complete sau aproape complete cu privire la taxele de mediu și la conturile referitoare la emisiile atmosferice, iar 24 de țări au furnizat conturile referitoare la fluxul de materiale. Treptat, acoperirea (numărul de țări și gradul de completare a tabelelor individuale), gradul de actualitate și fiabilitatea datelor s-au îmbunătățit semnificativ. Eurostat și institutele naționale de statistică colaborează în cadrul grupurilor de lucru și al grupurilor operative tematice speciale pentru asigurarea unui nivel ridicat de precizie, coerență și comparabilitate a datelor. Rezultatele colectării datelor pe bază de voluntariat se publică pe site-ul internet al Eurostat și în diverse publicații. Evaluarea formală a calității în prima jumătate a anului 2014 În cadrul grupurilor de lucru s-a stabilit un format pentru întocmirea raportului privind calitatea care, conform articolului 7 din regulament, trebuie furnizat de statele membre Comisiei (Eurostat). Primul raport va fi prezentat după finalizarea primei campanii de transmitere a datelor, la sfârșitul anului 2013, și va cuprinde observații referitoare la toate aspectele privind calitatea: actualitate, comparabilitate, accesibilitate, claritate, coerență, exhaustivitate și fiabilitate. De asemenea, raportul va cuprinde o descriere structurată a surselor și a metodelor utilizate pentru compilarea datelor. Raportul va fi dezbătut cu statele membre în primăvara anului 2014 și va sta la baza elaborării unui plan pentru îmbunătățirea continuă a calității datelor, inclusiv a comparabilității și a gradului de actualitate. Utilizarea datelor Datele privind conturile de mediu au o gamă largă de utilizări în cadrul politicilor, atât la nivel național, cât și la nivelul UE. Un exemplu remarcabil este consumul intern de materiale din conturile referitoare la fluxul de materiale, care a fost adoptat ca indicator principal pentru inițiativa emblematică UE 2020 privind utilizarea eficientă a resurselor. Conturile referitoare la emisiile atmosferice contribuie la înțelegerea sectoarelor economice responsabile pentru emisiile de gaze cu efect de seră care determină schimbări climatice, iar taxele de mediu (îndeosebi taxele pe energie) constituie un instrument economic important pentru reducerea emisiilor, fiind, de asemenea, incluse în categoria indicatorilor privind utilizarea eficientă a resurselor. Aceste date sunt pertinente în special în contextul politicilor elaborate în cadrul Strategiei Europa 2020, care vizează deopotrivă îndeplinirea obiectivelor în domeniul climei și al energiei și asigurarea unei creșteri economice sustenabile. Toate datele primite sunt incluse în diverse publicații și analize, putând fi consultate pe site-ul internet al Eurostat, care este accesibil publicului. http://epp.eurostat.ec.europa.eu/portal/page/portal/environmental_accounts/introduction Pe site-ul internet există și informații generale, manuale metodologice și ghiduri de compilare a datelor, precum și diferite publicații cu privire la datele colectate. Totuși, aceste trei module pot fi promovate în continuare, pe măsură ce devin mai consolidate, pentru a stimula și mai mult înțelegerea și acceptarea acestora de către utilizatori care, probabil, nu cunosc valoarea adăugată a modulelor. Întrucât modulele se bazează pe seturi de date existente, deseori utilizatorii consultă direct datele inițiale, fără a fi pe deplin conștienți de avantajele conturilor de mediu, îndeosebi de posibilitatea unei analize economice integrate privind mediul. De exemplu, conturile referitoare la emisiile atmosferice încă au o arie de utilizare relativ restrânsă în comparație cu inventarele gazelor cu efect de seră sau cu datele privind emisiile prevăzute în Convenția LRTAP. Un alt exemplu poate fi cel al taxelor de mediu prin care seturile de date colectate în temeiul regulamentului oferă o defalcare suplimentară în funcție de activitatea economică pentru care se achită taxele, care constituie un parametru în plus util pentru o analiză fiscală detaliată. Prin urmare, ar trebui să se depună mai multe eforturi pentru popularizarea utilizării seturilor de date prin intermediul publicațiilor specifice și al evenimentelor statistice, pe măsură ce transmiterea datelor devine o chestiune de rutină în baza regulamentului și, treptat, sunt puse la dispoziție date complete și serii cronologice cu durate mai îndelungate. Datele sunt utilizate practic într-o foarte mare măsură la nivelul UE și de către institutele de cercetare specializate. Anumite țări par să utilizeze datele pe scară largă, însă unele institute naționale de statistică declară că guvernele naționale nu folosesc decât într-o măsură relativ redusă datele și, prin urmare, ar trebui încurajată o utilizare pe scară mai largă a acestora. Se poate preconiza o creștere a nivelului de utilizare a datelor pe măsură ce se îmbunătățește acoperirea din punct de vedere al numărului de țări și al duratei seriilor cronologice disponibile pentru analizarea tendințelor. Conturile de mediu sunt, de asemenea, elaborate la nivel internațional Conturile de mediu solicitate în temeiul regulamentului sunt concepute sub formă de „conturi-satelit” la conturile naționale convenționale: Sistemul european de conturi naționale și regionale (SEC) și Sistemul de conturi naționale (SCN) aplicabil la nivel mondial. Cele trei conturi/module din primul regulament sunt, de asemenea, incluse în Sistemul de conturi economice și de mediu (SEEA) la nivel mondial, care a fost adoptat de Comisia de statistică din cadrul Organizației Națiunilor Unite ca standard internațional de statistică în martie 2012 (sprijinit și publicat de ONU, Comisia Europeană, OCDE, Banca Mondială, Fondul Monetar Internațional și FAO). Eurostat și o serie de state membre ale UE au contribuit semnificativ la elaborarea SEEA. O serie de aspecte fundamentale legate de aceste conturi sunt promovate, de asemenea, în cadrul strategiilor de creștere ecologică ale OCDE și UNEP și prin inițiativele Băncii Mondiale în materie de contabilizare a capitalului natural. Sarcina administrativă este redusă Pentru îndeplinirea cerințelor privind datele prevăzute în regulament, institutele naționale de statistică ale statelor pot utiliza datele de bază existente pe care trebuie să le adapteze ulterior în funcție de clasificarea din conturile naționale. De exemplu, conturile referitoare la emisiile atmosferice sunt realizate pornind de la datele deja colectate pentru inventarele de emisii atmosferice, necesare pentru raportare în temeiul Convenției-cadru a Națiunilor Unite asupra schimbărilor climatice (CCONUSC) și al Convenției asupra poluării atmosferice transfrontiere pe distanțe lungi (CLRTAP) a UNECE; pentru conturile de mediu, aceste date sunt completate și adaptate ulterior conform clasificărilor și conceptelor din tabelele intrări-ieșiri ale conturilor naționale, astfel încât să se poată alinia statisticilor privind sectoarele economice industriale și de servicii. Taxele de mediu se regăsesc pe lista taxelor naționale pe care statele au transmis-o deja Comisiei (Eurostat). Pentru conturile referitoare la fluxul de materiale, datele privind extracția internă se preiau din statisticile agricole (pentru producția de biomasă), din datele privind extracția și exploatarea în cariere a mineralelor, din statistici energetice pentru materiale fosile pentru producerea de energie și din statistici de comerț exterior pentru importuri și exporturi. Prin reutilizarea datelor existente, sarcina de răspuns suplimentară care le revine întreprinderilor este extrem de redusă. Institutelor naționale de statistică le revine, în principal, sarcina de a prelucra datele existente și de a spori utilitatea analitică a datelor de bază prin alinierea acestora la conceptele și clasificările din conturile naționale. În majoritatea țărilor, pentru realizarea primelor trei module, este nevoie în general de aproximativ doi salariați cu normă întreagă. Pentru elaborarea de noi module și pentru menținerea și sporirea în continuare a calității conturilor de mediu, este esențial ca administrațiile naționale să asigure suficiente resurse. Eurostat oferă asistență țărilor pentru punerea în aplicare a primelor trei module Eurostat oferă statelor membre , la cerere, asistență pentru punerea în aplicare a primelor trei module prin mai multe mijloace, inclusiv: · granturi pentru studii-pilot; · facilitarea schimbului de experiență între țări; · cursuri de formare în cadrul Programului european de formare statistică; · ghiduri și manuale; · simplificarea și raționalizarea modalității de transmitere a datelor pentru primele trei module către Eurostat. Au fost propuse trei module suplimentare Eurostat și statele membre au continuat, în cadrul grupurilor de lucru statistice, să elaboreze noi module. În perioada 2011-2012, s-au dezvoltat metodologii și s-au realizat teste-pilot, îndeosebi cu privire la primele trei module prezentate la articolul 10: cheltuieli legate de protecția mediului, sectorul bunurilor și serviciilor de mediu și conturi referitoare la fluxul fizic de energie. Acestea au fost considerate cele mai avansate din punct de vedere conceptual, iar statisticile de bază necesare sunt disponibile. Și în cazul acestor noi module, sarcina de răspuns care le revine întreprinderilor sau gospodăriilor este foarte mică sau inexistentă, institutele naționale de statistică fiind cele responsabile pentru alinierea și ajustarea datelor deja colectate pentru alte scopuri (statistice sau administrative). Noile module corespund, de asemenea, priorităților de politică ale UE privind creșterea ecologică și utilizarea eficientă a resurselor. Pentru ca țările să se pregătească pentru elaborarea celor trei noi module, Comisia (Eurostat) le oferă acestora asistență sub formă de subvenții, schimburi de experiență, manuale etc., la fel ca în anii anteriori pentru primele trei module. De exemplu: cu ajutorul unor astfel de subvenții, începând cu 2001, 20 de state membre au realizat teste-pilot pentru modulul privind cheltuielile referitoare la protecția mediului; în 12 state membre s-au realizat studii-pilot privind SBSM, iar în 12 state membre au fost testate conturi pentru energie. În plus, câteva state au realizat studii-pilot fără a beneficia de sprijin financiar din partea UE. De asemenea, Norvegia și Elveția au participat în mod activ și au împărtășit experiențele acumulate. În general, există o experiență semnificativă cu privire la aceste module, și aceasta a fost împărtășită de statele membre în cadrul reuniunilor tehnice. Dat fiind faptul că s-a ținut seama într-o foarte mare măsură de această experiență, avizul Comitetului Sistemului Statistic European, elaborat la 7 februarie 2013 cu privire la proiectul de regulament, a fost pozitiv. Un catalog cu studiile-pilot este disponibil pe site-ul internet al Eurostat, la adresa următoare: http://epp.eurostat.ec.europa.eu/portal/page/portal/environmental_accounts/introduction Pe această bază, la 2 mai 2013 Comisia a adoptat o propunere de regulament de modificare [COM(2013)0247] în vederea adăugării acestor trei module la primul regulament. La sfârșitul anului 2013, dezbaterile privind proiectul de regulament de modificare din cadrul Consiliului și al Parlamentului European avansau într-un ritm corespunzător. Pregătirea unor noi module Activitatea avansează, de asemenea, cu privire la majoritatea celorlalte conturi prezentate la articolul 10: · transferuri referitoare la mediu (subvenții), pentru care un grup operativ alcătuit din state membre cu experiență dezvoltă un cadru pentru colectarea de date; · conturi de cheltuieli legate de utilizarea și gestionarea resurselor (CCGUR), în cazul cărora s-a pus accent pe activitățile de gestionare a resurselor, alături de punerea în aplicare a noilor module privind SBSM; · conturi pentru fluxul apei, cu privire la care activitatea conceptuală a avansat, dar este încetinită de lipsa datelor de bază; · conturi pentru păduri, prin dezvoltarea de conturi economice și de mediu integrate pentru domeniul forestier conforme cu SEEA. Aceste module sunt potențial candidate pentru o a treia serie de module. Toate aceste module potențiale au făcut parte din Strategia europeană pentru contabilitatea de mediu (SECM), adoptată în 2008 de Comitetul pentru programele statistice, care este alcătuit din directorii tuturor institutelor naționale de statistică. SECM 2008 este în proces de actualizare pentru a reflecta adoptarea primului regulament și primele demersuri referitoare la cel de al doilea, precum și pentru a analiza dintr-o perspectivă actualizată noile necesități strategice. Institutele naționale de statistică ale statelor membre ezită, în prezent, să accepte prea multe module noi, din cauza reducerilor bugetare și de personal. În schimb, acestea recomandă ca mai întâi să se acorde atenție îmbunătățirii calității și promovării utilizării primelor două serii de câte trei module. Conturile pentru servicii ecosistemice și privind biodiversitatea reprezintă o cerință politică acută dar, în ceea ce privește măsurătorile, acestea se află într-un stadiu incipient de dezvoltare și cercetare inovatoare care necesită implicarea unor echipe multidisciplinare care includ biologi, specialiști în domeniul mediului, cartografi și statisticieni. Din acest motiv, ar fi de preferat ca Agenția Europeană de Mediu să preia inițiativa în acest sens. În acest stadiu, rolul institutelor naționale de statistică ar fi, în principal, de a furniza date de bază, precum date referitoare la producția agricolă și la utilizarea terenurilor (LUCAS) și statistici regionale, dar și de a asigura consiliere cu privire la chestiuni statistice atunci când este nevoie. Necesitatea unor date mai actuale O altă cerință nouă din partea utilizatorilor vizează îmbunătățirea gradului de actualitate a datelor. Primele trei module au fost concepute ca date structurale destul de detaliate pentru analiza interacțiunilor reciproce dintre economie și mediu în regiunile selectate care fac obiectul primului regulament. În urma introducerii semestrului european, exercițiul de planificare a politicilor fiscale și economice ale Uniunii, se dorește includerea aspectelor privind mediul în cadrul semestrului, alături de datele economice convenționale precum PIB-ul. Eurostat colaborează cu institutele naționale de statistică pentru a identifica posibilitățile de compilare mai timpurie a acestor conturi de mediu. S-au înregistrat progrese considerabile, atât la nivel național, cât și în cadrul Eurostat, pentru compilarea și prelucrarea mai rapidă a conturilor. Totuși, este puțin probabil ca acest lucru să se realizeze suficient de rapid pentru ca aceste conturi să poată fi incluse în cadrul semestrului. Prin urmare, Eurostat examinează, de asemenea, modalități de elaborare mult mai timpurie a unor estimări preliminare pentru anumiți indicatori principali (de exemplu, estimări privind emisiile de CO2 la t+4 luni, calculate pe baza statisticilor lunare privind utilizarea energiei ale Eurostat). Direcția de urmat Comisia (Eurostat) va verifica temeinic calitatea datelor primite pentru primele trei module la sfârșitul anului 2013 și va propune îmbunătățiri fiecărei țări în parte sau, după caz, îmbunătățiri ale metodologiei generale. Dezbaterile cu privire la cea de-a doua serie de module vor continua în cadrul Parlamentului European și al Consiliului, în 2014. Statisticienii se vor pregăti în continuare pentru aplicarea practică a acestor trei module suplimentare. Strategia europeană pentru contabilitatea de mediu va fi revizuită în colaborare cu principalele grupuri de utilizatori și cu institutele naționale de statistică. Termenul-limită pentru finalizarea acestei noi SECM este jumătatea anului 2014. Comisia și administrațiile statelor membre vor continua să colaboreze pentru asigurarea vizibilității și utilizării sporite a rezultatelor conturilor de mediu.